வழக்கறிஞர் முருகவேளும், கவிஞர் லட்சுமணனும் இணைந்த கைவண்ணத்தில் ஒன்றரை மணிநேர ஆவணப்படமாக ’நாளி’ வந்துள்ளது. தென்னிந்தியாவில் உள்ள மேற்கு தொடர்ச்சி மலையே அரபிக்கடலிலிருந்து வரும் காற்றைத் தேக்கி தமிழ்நாடு, கேரளா, கர்நாடக மாநிலங்களில் நீர் உற்பத்திக்கு காலங்காலமாக உதவி வருகிறது. அடர்ந்த காடுகளும், அருவிகளும் ஆறுகளும் கானுயிர்களும் இயற்கையின் சக்தி சமநிலையுள்ள இந்த பிரதேசத்தில் பல ஆயிரம் ஆண்டுகளாக வாழ்ந்து வருகின்றன. சிங்கமும் காண்டாமிருகமும் தவிர அனைத்து விலங்குகளும் இங்கு சாதாரணமாக பார்க்கலாம். இப்பகுதி கானுயிர்கள் பற்றி ரோமுலஸ்விட்டேக்கர், அல்போன்ஸ்ராய்,செங்கப்பா போன்றவர்களின் ஆவணப்படங்களை நேஷ்னல் ஜியோகிராபி ஒளிபரப்பியுள்ளது.